## Uredba o ozonu u zraku

### NN 133/2005 (9.11.2005.), Uredba o ozonu u zraku

# VLADA REPUBLIKE HRVATSKE

**2466**

Na temelju članka 30. stavaka 1. i 2. Zakona o
zaštiti zraka (»Narodne novine«, broj 178/2004), Vlada Republike Hrvatske je na
sjednici održanoj 3. studenoga 2005. godine donijela

## UREDBU

### O OZONU U ZRAKU

Članak 1.

Ovom se Uredbom u svrhu vrednovanja značajnosti
razine onečišćenja propisuju granične vrijednosti i tolerantne vrijednosti za
ozon u zraku, mjere i rokovi za smanjivanje razine ozona u zraku.

Članak 2.

Ciljevi ove Uredbe jesu:

– utvrditi granične vrijednosti i tolerantne
vrijednosti za koncentracije ozona u zraku, kako bi se izbjegli, spriječili ili
smanjili štetni učinci na zdravlje ljudi i okoliš u cjelini;

– osigurati da se pri procjeni koncentracija
ozona i, prema potrebi, prekursora ozona (dušikovih
oksida i hlapivih organskih spojeva) u zraku primjenjuju općeprihvaćene metode
i mjerila;

– osigurati dobivanje odgovarajućih podataka o
razinama ozona u zraku te osigurati njihovu dostupnost javnosti;

– osigurati da se, s obzirom na razinu ozona u
zraku, održi kakvoća zraka I. kategorije, a u ostalim kategorijama da se
poboljša;

– promicati suradnju s drugim državama u pogledu
smanjenja razina ozona, iskorištavanja mogućnosti koje nude prekogranične mjere
i dogovora o takvim mjerama.

Članak 3.

U smislu ove Uredbe razumijeva se:

(1) *granična
vrijednost (dugoročni cilj)*: koncentracija ozona u zraku ispod koje se,
prema sadašnjim znanstvenim saznanjima, ne očekuju izravni štetni učinci na
zdravlje ljudi i/ili okoliš u cjelini. Ovaj cilj treba postići dugoročno, osim
tamo gdje se ne može postići razmjernim mjerama, kako bi se osigurala
učinkovita zaštita zdravlja ljudi i okoliša;

(2) *tolerantna
vrijednost (ciljna vrijednost)*: razina utvrđena s ciljem dugoročnog
otklanjanja mogućnosti štetnih učinaka na ljudsko zdravlje i/ili okoliš u
cjelini i koju, gdje je to moguće, treba postići u utvrđenom roku;

(3) *razina*:
koncentracija ozona u zraku odnosno njeno taloženje na površine u određenom
vremenu;

(4) *ocjenjivanje*:
mjerodavna metoda koja se koristi za mjerenje ili procjenjivanje
(izračunavanje, predviđanje) razine ozona u zraku;

(5) *postaje
za trajno mjerenje*: postaje na kojima se provodi trajno praćenje
koncentracije ozona u okviru državne i lokalne mreže;

(6) *područje*:
jedan od razgraničenih dijelova teritorija Države, od ostalih takvih dijelova,
koji predstavlja funkcionalnu cjelinu s obzirom na praćenje, zaštitu i
poboljšanje kakvoće zraka te upravljanje kakvoćom zraka;

(7) *naseljeno
područje*: područje s više od 250 000 stanovnika, ili naseljeno područje s
manje od 250 000 stanovnika, u kojem je gustoća stanovništva veća od prosječne
u Republici Hrvatskoj, te je nužna procjena i upravljanje kakvoćom zraka;

(8) *hlapivi
organski spojevi*: svi organski spojevi iz antropogenih i biogenih izvora,
osim metana, koji na sunčevoj svjetlosti, reakcijom s dušikovim oksidima, mogu
stvarati fotokemijske oksidante;

(9) *prekursori* *ozona*:
tvari koje pridonose stvaranju prizemnog ozona navedeni u tablici 3. ove
Uredbe;

(10) *AOT40*:
parametar, izražen u µg/m3.h, koji označava zbroj razlika između jednosatnih
koncentracija viših od 80 µg/m3 (=40 ppb) i 80 µg/m3 tijekom određenog
razdoblja, uzimajući u obzir samo jednosatne vrijednosti izmjerene svakoga dana
između 8:00 i 22:00 po srednjeeuropskom vremenu;

(11) *vrijeme
usrednjavanja*: vremenski razmak propisanog
trajanja, unutar kojeg srednja vrijednost po vremenu predstavlja pojedinačnu
vrijednost razine onečišćenosti;

(12) *statistički
parametar*: odabrana statistika skupa ocijenjenih razina onečišćenosti;

(13) *razdoblje
praćenja*: vremenski razmak propisanog trajanja, iz kojeg pojedinačne
vrijednosti razine onečišćenosti čine skup za određivanje statističkih
parametara.

Članak 4.

(1) Tolerantne vrijednosti (ciljne vrijednosti)
i granične vrijednosti (dugoročni ciljevi) za ozon u zraku dani su u tablicama
1. i 2. ove Uredbe.

(2) Prekursori ozona
dani su u tablici 3. ove Uredbe.

Članak 5.

(1) Vrednovanje značajnosti razine ozona iz
članka 1. ove Uredbe provodi se prema hrvatskim normama i/ili metodama koje
daju usporedive rezultate.

(2) Rezultati mjerenja i/ili procjenjivanja
smiju se uspoređivati s tolerantnim vrijednostima (ciljnim vrijednostima) i
graničnim vrijednostima (dugoročnim ciljevima) samo ako su razine onečišćenosti
ocijenjene prema posebnom propisu.

(3) Sve vrijednosti koncentracija ozona
izražavaju se u µg/m3. Obujam mora biti normiran na sljedeće uvjete temperature
i tlaka: 293 K i 101, 3 kPa.

(4) Sjedinjavanje podataka te izračunavanje
statističkih parametara razine ozona u zraku obavlja se prema tablici 4. ove
Uredbe.

Članak 6.

Praćenje razine ozona u zraku obavlja se u
postajama iz državne mreže i lokalnih mreža prema propisanom programu mjerenja
kakvoće zraka, načinu mjerenja, mjernim postupcima i prikupljanju podataka,
načinu obrade i prikaza rezultata te načinu dostave podataka za potrebe
informacijskog sustava kakvoće zraka i načinu redovitog obavješćivanja javnosti
prema Zakonu o zaštiti zraka.

Članak 7.

Razgraničivanje teritorija Države na područja i
njihovo razvrstavanje prema razinama ozona mora se provjeriti i potvrditi, te
po potrebi izmijeniti najmanje svakih pet godina, također i ranije, ako na
području dođe do promjena okolnosti koje mogu značajno utjecati na razinu ozona
u zraku.

Članak 8.

(1) Prekoračenje tolerantne vrijednosti (ciljne
vrijednosti) za ozon, utvrđene za zaštitu zdravlja ljudi, određuje se na osnovi
koncentracija ozona, izmjerenih u prethodnom trogodišnjem razdoblju na
postajama za trajno mjerenje prema posebnom propisu.

(2) Prekoračenje tolerantne vrijednosti (ciljne vrijednosti)
za ozon, utvrđene za zaštitu vegetacije, određuje se na osnovi koncentracija
ozona izmjerenih u prethodnom petogodišnjem razdoblju na postajama za trajno
mjerenje prema posebnom propisu.

(3) Na području, gdje nema podataka o
koncentracijama ozona u prethodnom trogodišnjem razdoblju iz stavka 1. ovoga
članka, odnosno prethodnom petogodišnjem razdoblju iz stavka 2. ovoga članka,
utvrđivanje tolerantne vrijednosti (ciljne vrijednosti) za ozon određuje se na
temelju valjanih podataka:

– za razdoblje od jedne godine, ako se radi o
zaštiti zdravlja ljudi, te

– za razdoblje od tri godine, ako se radi o
zaštiti vegetacije.

Članak 9.

(1) Prekoračenje granične vrijednosti
(dugoročnog cilja) za ozon određuje se na osnovi koncentracija ozona izmjerenih
u prethodnom petogodišnjem razdoblju na postajama za trajno praćenje prema
posebnom propisu.

(2) Na području, gdje nema podataka o
koncentracijama ozona u prethodnom petogodišnjem razdoblju iz stavka 1. ovoga članka,
za utvrđivanje prekoračenja granične vrijednosti (dugoročnog cilja) primjenjuju
se kratkotrajna mjerenja u razdobljima i na mjestima za koja se sumnja da imaju
najviše razine onečišćenja ozonom te se kombiniraju s rezultatima dobivenim iz
popisa emisija i modeliranjem.

Članak 10.

(1) Za područje koje je razvrstano u III.
kategoriju kakvoće zraka, u kojem razina ozona u zraku prekoračuje tolerantnu
vrijednost (ciljnu vrijednost) iz tablice 1. ove Uredbe, moraju se poduzeti
mjere utvrđene u Planu djelovanja zaštite i poboljšanja kakvoće zraka kojima će
se razine ozona smanjiti, tako da od 2010. godine razine ozona u zraku ne
prekoračuju tolerantne vrijednosti (ciljne vrijednosti) propisane ovom Uredbom.

(2) Ako nije moguće postići tolerantne
vrijednosti (ciljne vrijednosti) do 2010. godine u području iz stavka 1. ovoga
članka, potrebno je primijeniti najmanje one mjere koje ne iziskuju pretjerano
visoke troškove, u cilju osiguranja smanjivanja razine ozona u zraku koliko je
god to moguće.

Članak 11.

(1) Za područje koje je razvrstano u II.
kategoriju kakvoće zraka, u kojem razina ozona prekoračuje graničnu vrijednost
(dugoročni cilj) iz tablice 2. ove Uredbe, ali ne prekoračuje tolerantnu
vrijednost (ciljnu vrijednost) iz tablice 1. ove Uredbe, moraju se poduzeti
isplative mjere utvrđene u Planu djelovanja zaštite i poboljšanja kakvoće zraka
kojima će se razine ozona smanjiti, tako da do 2020. godine razine ozona u
zraku ne prekoračuju granične vrijednosti (dugoročni cilj) propisane ovom
Uredbom, uz primjenu mjera koje ne iziskuju pretjerano visoke troškove.

(2)  Za područje koje je razvrstano u I.
kategoriju kakvoće zraka, u kojem razina ozona ne prekoračuje graničnu
vrijednost (dugoročni cilj) iz tablice 2. ove Uredbe, u cilju zadržavanja
najbolje kakvoće zraka koja je u skladu s održivim razvojem i visokom razinom
zaštite okoliša i zdravlja ljudi, te u mjeri u kojoj to dopuštaju čimbenici kao
što su prekogranični prijenos onečišćenja ozonom i meteorološki uvjeti, moraju
se poduzimati isplative mjere kojima se osigurava održavanje razine ozona ispod
graničnih vrijednosti (dugoročnih ciljeva).

Članak 12.

Ispunjenje ciljeva iz članka 10. stavka 1. ove
Uredbe, osigurava se na način iz članka 8. stavaka 1. i 2. ove Uredbe, tako da
je 2010. godina prva godina trogodišnjeg razdoblja za utvrđivanje prekoračenja
tolerantne vrijednosti (ciljne vrijednosti) za zaštitu zdravlja ljudi i
petogodišnjeg razdoblja za utvrđivanje prekoračenja tolerantne vrijednosti
(ciljne vrijednosti) za zaštitu vegetacije.

Članak 13.

(1) Podaci o razinama ozona u zraku iz članka 4.
ove Uredbe javni su i objavljuju se na web stranici Ministarstva zaštite
okoliša, prostornog uređenja i graditeljstva, odnosno u službenom glasilu ili
na web stranici jedinice lokalne i područne (regionalne) samouprave.

(2) Podaci iz stavka 1. ovoga članka posebice
moraju upozoravati na svako prekoračenje tolerantne vrijednosti (ciljne
vrijednosti) ozona u zraku prema propisanom razdoblju praćenja.

(3) Podaci koji su dani na raspolaganje javnosti
moraju bitijasni, razumljivi i dostupni.

Članak 14.

Tablice 1., 2., 3. i 4. s odgovarajućim
sadržajem tiskane su uz ovu Uredbu i njezin su sastavni dio.

Članak 15.

Stupanjem ove Uredbe na snagu prestaje važiti
Uredba o preporučenim i graničnim vrijednostima kakvoće zraka (»»Narodne
novine««, br. 101/96 i 2/97) u dijelu koji se odnosi
na ozon.

Članak 16.

Ova Uredba objavljuje se u »Narodnim novinama«,
a stupa na snagu 1. siječnja 2006. godine.

Klasa: 351-01/05-01/07

Urbroj: 5030115-05-1

Zagreb, 3. studenoga 2005.

Potpredsjednica Vlade

i ministrica obitelji, branitelja i

međugeneracijske solidarnosti

**Jadranka Kosor, dipl. iur**.,
v. r.

*Tablica 1.*   TOLERANTNE
VRIJEDNOSTI (CILJNE VRIJEDNOSTI) ZA OZON

|  |  |  |  |
| --- | --- | --- | --- |
| CILJ | VRIJEME  USREDNJAVANJA | TOLERANTNA VRIJEDNOST (CILJNA  VRIJEDNOST) | DATUM  DOSEZANJA TOLERANTNE VRIJEDNOSTI (CILJNE  VRIJEDNOSTI) |
| Zaštita zdravlja ljudi | Najviša dnevna osmosatna srednja vrijednost (b) | 120 µg/m3 ne smije se prekoračiti više od 25 dana po kalendarskoj godini, usrednjeno na tri godine (c) | 2010. (a) |
| Zaštita zdravlja ljudi | Srednja dnevna vrijednost (0-24h) | 110 µg/m3 ne smije se prekoračiti više od 7 puta po kaledarskoj godini | 2010. (a) |
| Zaštita vegetacije | AOT40, izračunat iz jednosatnih vrijednosti od svibnja do srpnja | 18.000 µg/m3.h usrednjeno na pet godina (c) | 2010. (a) |

(a)
Sukladnost s tolerantnim vrijednostima (ciljnim vrijednostima) ocjenjuje se s
obzirom na ove vrijednosti. To jest, 2010. godina bit će prva godina čiji se
podaci koriste za izračunavanje sukladnosti tijekom sljedećih tri ili pet
godina, prema potrebi.

(b)
Najviša dnevna osmosatna srednja vrijednost koncentracije bira se ispitivanjem
osmosatnih pomičnih srednjih vrijednosti, izračunatih iz podataka dobivenih po
satu i ažuriranih svaki sat. Svaka tako izračunata osmosatna srednja vrijednost
pripisuje se danu na koji završava, tj. prvo
razdoblje izračuna za bilo koji dan bit će razdoblje od 17:00 sati prethodnoga
dana do 01:00 sat toga dana; zadnje razdoblje izračuna za bilo koji dan bit će
razdoblje od 16:00 sati do 24:00 toga dana.

(c)
Ako se trogodišnje ili petogodišnje srednje vrijednosti ne mogu odrediti na
temelju potpune i uzastopne serije godišnjih podataka, minimalni godišnji
podaci potrebni za provjeru sukladnosti s ciljnim vrijednostima su sljedeći:

–
za ciljnu vrijednost za zaštitu zdravlja ljudi: valjani podaci za jednu godinu,

–
za ciljnu vrijednost za zaštitu vegetacije: valjani podaci za tri godine.

*Tablica 2*.  GRANIČNE
VRIJEDNOSTI (DUGOROČNI CILJEVI) ZA OZON

|  |  |  |  |
| --- | --- | --- | --- |
| CILJ | VRIJEME  USREDNJAVANJA | GRANIČNA VRIJEDNOST | DATUM  DOSEZANJA DUGOROČNOG CILJA (a) |
| Zaštita zdravlja ljudi | Najviša dnevna osmosatna sred­nja vrijednost unutar kalendarske godine | 120 µg/m3 | – |
| Zaštita vegetacije | AOT40, izračunat iz jednosatnih vrijednosti od svibnja do srpnja | 6.000 µg/m3.h | – |

(a)
Napredak u postizanju dugoročnog cilja, uzimajući 2020. godinu kao mjerilo,
preispituje se u okviru UN/ECE Konvencije o dalekosežnom prekograničnom
onečišćenju zraka iz 1979. godine.

*Tablica 3*. MJERENJE PREKURSORA
OZONA

*Ciljevi*

Glavni ciljevi ovih mjerenja su analizirati sve
pravce razvoja prekursora ozona, provjeriti
učinkovitost strategija/planova djelovanja smanjenja emisija, provjeriti
dosljednost popisa emisija i pridonijeti utvrđivanju povezanosti između izvora
emisija i koncentracija onečišćenja.

Dodatni cilj je pridonijeti boljem razumijevanju
procesa stvaranja ozona i širenja prekursora kao i
primjeni fotokemijskih modela.

*Tvari*

Mjerenja prekursora
ozona moraju obvezno obuhvaćati dušikove okside i odgovarajuće hlapive organske
spojeve (VOC). Preporučuje se mjerenje sljedećih hlapivih organskih spojeva:

|  |  |  |  |
| --- | --- | --- | --- |
|  | 1-buten | izopren | etil-benzen |
| Etan | trans-2-buten | n-heksan | m+p-ksilen |
| Etilen | cis-2-buten | i-heksan | o-ksilen |
| Acetilen | 1.3-butadien | n-heptan | 1,2,4-trimetil benzen |
| Propan | n-pentan | n-oktan | 1,2,3-trimetil benzen |
| Propen | i-pentan | i-oktan | 1,3,5-trimetil benzen |
| n-butan | 1-penten | benzen | metanal (formaldehid) |
| i-butan | 2-penten | toluen | ukupni nemetanski ugljikovodici |

*Lokacije
mjerenja*

Mjerenja treba obaviti posebice u gradskim i
prigradskim područjima, na postajama za trajno praćenje kakvoće zraka prema posebnom
propisu.

Mjerenja dušikovog dioksida obavljaju se na
najmanje 50% točaka uzorkovanja ozona te moraju biti neprekidna, osim na
postajama u ruralnom zaleđu, gdje se mogu primjenjivati druge metode mjerenja.

*Tablica 4.*   MJERILA ZA
SJEDINJAVANJE PODATAKA TE

IZRAČUNAVANJE STATISTIČKIH PARAMETARA

Razine izmjerenih koncentracija iskazuju se kako
slijedi:

– satne vrijednosti za ozon, dušikov dioksid i
dušikove okside za razdoblje mjerenja od 1 godine;

– najviša vrijednost, 99.9, 98. i 50. percentil te godišnji prosjek i broj valjanih podataka
jednosatnih serija za ozon, dušikov dioksid, dušikove okside i zbrojeve ozona i
dušikovog dioksida (zbrojeni kao ppb i izraženi u µg/m3 ozona);

– najviša vrijednost, 98. i 50. percentil te godišnji prosjek serija osmosatnih najviših
vrijednosti ozona.

Podaci o razinama onečišćujućih tvari koje se
objavljuju u mjesečnim izvješćima smatraju se privremenim i moraju se, po
potrebi, ažurirati u sljedećim izvješćima.

Za provjeru valjanosti pri sjedinjavanju i
izračunavanju statističkih parametara primjenjuju se sljedeća mjerila:

|  |  |
| --- | --- |
| Parametar | Potrebni udio valjanih podataka |
| Jednosatne vrijednosti | 75 % (tj. 45 minuta) |
| Osmosatne vrijednosti | 75 % vrijednosti (tj. 6 sati) |
| Najviša dnevna osmosatna srednja vrijednost pomičnih osmosatnih prosjeka | 75 % pomičnih osmosatnih prosjeka (tj. 18 osmosatnih prosjeka dnevno) |
| AOT40 | 90 % jednosatnih vrijednosti tijekom razdoblja određenog za izračunavanje vrijednosti AOT40 (a) |
| Srednja godišnja vrijednost | 75 % jednosatnih vrijednosti za ljetno razdoblje (od travnja do rujna) i zimsko razdoblje (od siječnja do ožujka, od listopada do prosinca) odvojeno |
| Broj prekoračenja i najviše mjesečne vrijednosti | 90 % najviših dnevnih osmosatnih srednjih vrijednosti (27 raspoloživih dnevnih vrijednosti po mjesecu)  90 % jednosatnih vrijednosti između 8:00 i 20:00 sati po srednjoeuropskom vremenu |
| Broj prekoračenja i najviše godišnje srednje vrijednosti | pet od šest mjeseci tijekom ljetnog razdoblja (od travnja do rujna) |

U slučajevima kada nisu na raspolaganju svi
mogući izmjereni podaci, za izračunavanje vrijednosti AOT40 koristi se sljedeći
fak­tor:

AOT40 (procjena) =              ukupni mogući broj sati\*\_\_\_\_

AOT40(izmjeren) x =  broj
izmjerenih jednosatnih vrijednosti

\*
to je broj sati unutar razdoblja iz definicije za AOT40 (tj.
od 08:00 do 20:00 sati po srednjoeuropskom vremenu, od 1. svibnja do 31. srpnja
svake godine za zaštitu vegetacije i od 1. travnja do 30. rujna za zaštitu
šuma).

Uredba, NN 133/2005-2466